यश बनकर धोखा देने के आरोपी तनवीर से भी होगी पूछताछ, मुंबई पुलिस ने FIR झारखंड ट्रांसफर की
Jharkhand Model Manvi Raj Singh Love Jihad Caseझारखंड के तथाकथित "लव जिहाद" के मामले की जांच अब रांची पुलिस कर रही है। गोन्दा थाना में केस दर्ज कर लिया गया है।
झारखंड के तथाकथित "लव जिहाद" के मामले की जांच अब रांची पुलिस कर रही है। गोन्दा थाना में केस दर्ज कर लिया गया है। केस के जांच की जिम्मेदारी SI विवेक कुमार के पास है। आज झारखंड पुलिस की एक टीम मुंबई के लिए रवाना हो रही है। टीम में जांच अधिकारी के साथ कुछ और पुलिस वाले शामिल होंगे। झारखंड पुलिस की टीम पीड़िता से पूछताछ करेगी। पीड़िता ने अपने पास कई तरह के सबूत होने का दावा किया है। उन सबूतों को भी टीम अपने साथ लेकर आएगी।
आरोपी तनवीर अख्तर से भी पूछताछ की तैयारी में रांची पुलिस 
झारखंड पुलिस की टीम रेप के आरोपी तनवीर अख्तर से भी पूछताछ की तैयारी कर रही है। पुलिस सूत्रों की मानें तो इस वक्त आरोपी रांची में नहीं है। पुलिस आरोपी से संपर्क स्थापित करने की कोशिश में है। बिहार के भागलपुर की रहने वाली एक मॉडल ने रांची के एक मॉडलिंग स्कूल के संचालक तनवीर अख्तर पर रेप का आरोप लगाया है। वह रांची के मॉडलिंग स्कूल में काम करती थी। उसने मुंबई के वर्सोवा थाने में मंगलवार को तनवीर के खिलाफ FIR दर्ज कराई थी।
इस जीरो एफआईआर को मुंबई पुलिस ने झारखंड ट्रांसफर कर दिया। इसी के बाद गोन्दा थाने में एफआईआर दर्ज की गयी। मॉडल ने यह भी कहा कि वह झारखंड में बार-बार शिकायत के बाद भी कार्रवाई नहीं हुई। इस मामले को लेकर पीड़िता सोशल मीडिया के साथ ही मीडिया में खुलकर अपनी बात रख रही है।
महिला का आरोप क्या है
महिला का आरोप है कि तनवीर ने अपना नाम बदलकर उसे धोखा दिया। उसे पता नहीं था वह मुस्लिम है। इसके बाद तनवीर धर्म बदलने का दबाव बनाने लगा। शादी के लिए भी परेशान करने लगा। परेशान होकर जब पीड़िता मुंबई चली गयी तो वहां भी आकर उसने मारपीट की। उसके घर वालों को धमकाया। पीड़ित महिला ने कहा, जब मुझे कोई रास्ता नजर नहीं आया तो मैंने पुलिस में इसकी शिकायत की और अब न्याय के लिए गुहार लगा रही हूं।
तनवीर अख्तर का क्या है पक्ष्र
इस मामले में आरोपी तनवीर अख्तर ने कहा, मैंने कभी नाम नहीं बदला। मॉडल मेरे साथ काम करती थी। उसने मेरे कारोबार में लाखों का नुकसान कराया। नुकसान की भरपाई के लिए जब मैं पैसे मांगने लगा तो उसने मुझ पर गलत आरोप लगाए हैं। मैं मुस्लिम हूं, उसे पता है कि आसानी से लव जिहाद का नाम देकर मुझे फंसा सकती है। मुझे देश के कानून पर भरोसा है कि न्याय होगा।